FI Euroopan unionin virallinen lehti L 209/9

KOMISSION TÄYTÄNTÖÖNPANOPÄÄTÖS (EU) 2015/1357,

annettu 4 päivänä elokuuta 2015,

unionin rahoitustuen vahvistamisesta Alankomaille lintuinfluenssan torjuntaa koskevista hätätoimenpiteistä vuosina 2011, 2012 ja 2013 aiheutuneiden kustannusten kattamiseksi

(tiedoksiannettu numerolla C(2015) 5342)

(Ainoastaan hollanninkielinen teksti on todistusvoimainen)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikeketjuun, eläinten terveyteen ja eläinten hyvinvointiin, kasvien terveyteen ja kasvien lisäysaineistoon liittyvien menojen hallinnointia koskevista säännöksistä, neuvoston direktiivien 98/56/EY, 2000/29/EY ja 2008/90/EY, Euroopan parlamentin ja neuvoston asetusten (EY) N:o 178/2002, (EY) N:o 882/2004, (EY) N:o 396/2005, Euroopan parlamentin ja neuvoston direktiivin 2009/128/EY ja Euroopan parlamentin ja neuvoston asetuksen (EY) N:o 1107/2009 muuttamisesta sekä neuvoston päätösten 66/399/ETY, 76/894/ETY ja 2009/470/EY kumoamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 652/2014 (1) ja erityisesti sen 36 artiklan 4 kohdan,

sekä katsoo seuraavaa:

(1) Komission asetuksessa (EY) N:o 349/2005 (2) vahvistetaan säännöt unionin rahoituksen myöntämiselle tiettyjen eläintautien, kuten lintuinfluenssan, hävittämiseen tähtääviin hätätoimenpiteisiin. Kyseisen asetuksen 7 artiklassa luetellaan ne asiakirjat, jotka unionin rahoitusta hakevan jäsenvaltion on toimitettava, sekä kyseisten asiakirjojen toimittamisen määräajat.

(2) Komission täytäntöönpanopäätöksessä 2012/667/EU (3) vahvistettiin lintuinfluenssan torjuntaa koskevista hätätoimenpiteistä Alankomaissa vuonna 2011 aiheutuneiden kustannusten kattamiseen tarkoitetuksi unionin rahoitustueksi 429 425,74 euroa.

(3) Komission täytäntöönpanopäätöksessä 2013/775/EU (4) säädetään unionin rahoitusosuudesta Alankomaille kustannuksiin, joita kyseiselle jäsenvaltiolle on aiheutunut vuosina 2012 ja 2013 neuvoston päätöksen 2009/470/EY (5) nojalla toteutetuista toimenpiteistä lintuinfluenssan torjumiseksi. Kyseiselle jäsenvaltiolle maksettiin 210 000,00 euron suuruinen ensimmäinen erä vuodelta 2012 ja 250 000,00 euron suuruinen ensimmäinen erä vuodelta 2013 osana unionin rahoitusta. Täytäntöönpanopäätöksessä 2013/775/EU säädetään myös, että unionin rahoitusosuuden määrä vahvistetaan myöhemmin päätöksellä, joka hyväksytään kyseisessä täytäntöönpanopäätöksessä tarkoitetun menettelyn mukaisesti.

(4) Asetuksessa (EU) N:o 652/2014 säädetään maksujen suorittamisesta jäsenvaltioille näissä olosuhteissa. Tältä osin säädetään sellaisten täytäntöönpanosäädösten hyväksymisestä, joissa vahvistetaan tämä rahoitusosuus. Kyseisellä asetuksella myös kumottiin päätös 2009/470/EY, ja viittauksia kumottuun päätökseen pidetään viittauksina asetukseen (EU) N:o 652/2014.

(5) Täytäntöönpanopäätösten 2012/667/EU ja 2013/775/EU myötä Euroopan parlamentin ja neuvoston asetuksen (EU, Euratom) N:o 966/2012 (6) ja erityisesti sen 84 artiklan vaatimuksia on noudatettu.

(6) Toimivaltaisen tarkastusyksikön hallinnoiman paikalla suoritetun tarkastuksen tulosten perusteella tukikelpoisena pidettiin vielä 13 278,64 euron suuruisia lisäkustannuksia johdanto-osan 2 kappaleessa mainitun päätöksen mukaisesti, ja unionin rahoitusosuus vuodeksi 2011 voidaan vahvistaa 442 704,38 euron suuruiseksi. Näin ollen jo maksetun erän lisäksi olisi myönnettävä 13 278,64 euron suuruinen lisäerä.

(7) Alankomaat jätti 14 päivänä helmikuuta 2014 komissiolle virallisen korvaushakemuksen, johon oli liitetty rahoituskertomus, tositteet sekä epidemiologinen kertomus kaikilta tiloilta, joiden eläimet on lopetettu ja hävitetty. Korvaushakemuksen määrä on 417 663,71 euroa vuodelta 2012 ja 616 592,33 euroa vuodelta 2013. Kyseisen jäsenvaltion esittämien asiakirjojen tutkimisen perusteella 17 548,46 euron ja 40 018,73 euron määrää ei kuitenkaan pidetä tukikelpoisena asetuksen (EY) N:o 349/2005 5 artiklan mukaisesti.

(8) Tämän vuoksi lopulliseksi rahoitusosuudeksi vuoden 2012 osalta voidaan vahvistaa 400 115,25 euroa ja vuoden 2013 osalta 576 573,60 euroa, joka on korvattavaksi haetun määrän ja tukeen oikeuttamattoman määrän välinen erotus. Kun tästä on vähennetty johdanto-osan 3 kappaleessa mainitut ensimmäiset erät, Alankomaille maksettavaksi loppueräksi jää vuoden 2012 osalta 190 115,25 euroa ja vuoden 2013 osalta 326 573,60 euroa.

(9) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Vahvistetaan Alankomaille vuonna 2011 lintuinfluenssan torjumiseksi toteutetuista hätätoimenpiteistä aiheutuneisiin kustannuksiin myönnettäväksi unionin täydentäväksi lopulliseksi rahoitusosuudeksi 13 278,64 euroa.

2 artikla

1. Vahvistetaan Alankomaille vuonna 2012 lintuinfluenssan torjumiseksi toteutetuista hätätoimenpiteistä aiheutuneisiin kustannuksiin myönnettäväksi unionin rahoitusosuudeksi 400 115,25 euroa.

2. Vahvistetaan Alankomaille maksettavan unionin rahoitusosuuden loppueräksi 190 115,25 euroa.

3 artikla

1. Vahvistetaan Alankomaille vuonna 2013 lintuinfluenssan torjumiseksi toteutetuista hätätoimenpiteistä aiheutuneisiin kustannuksiin myönnettäväksi unionin rahoitusosuudeksi 576 573,60 euroa.

2. Vahvistetaan Alankomaille maksettavan unionin rahoitusosuuden loppueräksi 326 573,60 euroa.

4 artikla

Tämä päätös on osoitettu Alankomaiden kuningaskunnalle.

Tehty Brysselissä 4 päivänä elokuuta 2015. Komission puolesta Vytenis ANDRIUKAITIS Komission jäsen

(1) EUVL L 189, 27.6.2014, s. 1.

(2) Komission asetus (EY) N:o 349/2005, annettu 28 päivänä helmikuuta 2005, neuvoston päätöksessä 90/424/ETY tarkoitettuihin hätätapauksissa toteutettaviin toimenpiteisiin ja eläintautien torjuntatoimenpiteisiin myönnettävää yhteisön rahoitusta koskevista säännöistä (EUVL L 55, 1.3.2005, s. 12).

(3) Komission täytäntöönpanopäätös 2012/667/EU, annettu 25 päivänä lokakuuta 2012, unionin rahoitustuen vahvistamisesta lintuinfluenssan torjuntaa koskevista hätätoimenpiteistä Alankomaissa vuonna 2011 aiheutuneiden kustannusten kattamiseksi (EUVL L 299, 27.10.2012, s. 47).

(4) Komission täytäntöönpanopäätös 2013/775/EU, annettu 17 päivänä joulukuuta 2013, unionin osallistumisesta Saksassa, Italiassa ja Alankomaissa vuosina 2012 ja 2013 ja Tanskassa ja Espanjassa vuonna 2013 toteutettujen lintuinfluenssan torjuntaa koskevien hätätoimenpiteiden rahoitukseen (EUVL L 343, 19.12.2013, s. 44).

(5) Neuvoston päätös 2009/470/EY, tehty 25 päivänä toukokuuta 2009, tietyistä eläinlääkintäalan kustannuksista (EUVL L 155, 18.6.2009, s. 30).

(6) Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).